RÅDETS FORORDNING (EF) Nr. 67/1999 af 18. december 1998 om fastsættelse for 1999 af foranstaltninger til bevarelse og forvaltning af fiskeressourcer i konventionsområdet som defineret i konventionen om det fremtidige multilaterale samarbejde vedrørende fiskeriet i det nordøstlige Atlanterhav

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 8, stk. 4,

under henvisning til forslag fra Kommissionen, og

ud fra følgende betragtninger:

Fællesskabet har undertegnet De Forenede Nationers havretskonvention, som indeholder principper og regler for bevarelse og forvaltning af de levende ressourcer både inden for kyststaternes eksklusive økonomiske zoner og i det åbne hav;

konventionen om det fremtidige multilaterale samarbejde vedrørende fiskeriet i det nordøstlige Atlanterhav, i det følgende benævnt »NEAFC-konventionen«, blev godkendt ved Rådets afgørelse 81/608/EØF (2) og trådte i kraft den 17. marts 1982;

NEAFC-konventionen giver en passende ramme for multilateralt samarbejde med henblik på rationel bevarelse og bedst mulig udnyttelse af fiskeressourcerne i konventionsområdet;

Kommissionen for Fiskeriet i det Nordøstlige Atlanterhav vedtog den 20. november 1998 henstillinger om begrænsning af fangsterne af rødfisk i konventionsområdet og om indførelse af minimumskrav vedrørende underretning og indberetning i forbindelse med fangster af rødfisk og norsk forårsgydende (atlanto-skandinavisk) sild for 1999; disse henstillinger bør gennemføres af Fællesskabet;

i henhold til artikel 8 i forordning (EØF) nr. 3760/92 skal Rådet fastsætte den samlede tilladte fangstmængde (TAC) pr. fiskebestand og fordele den andel, der er til rådighed for Fællesskabet, mellem medlemsstaterne;

for at sikre fuld overholdelse af gældende bevarings- og forvaltningsforanstaltninger, samtidig med at kontrolforanstaltningerne i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (3) suppleres, må der defineres visse specifikke kontrolforanstaltninger vedrørende tilladelse til fiskerfartøjer, underretning herom og indberetning af fangster;

de relevante TAC og kvoter er blevet fastsat på årsbasis og må ikke overskrides, og de kan derfor ikke omfattes af bestemmelserne i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år (4);

det er af almene hensyn strengt nødvendigt, at denne forordning anvendes fra den 1. januar 1999 -

UDSTEDT FØLGENDE FORORDNING:

Artikel 1

I 1999 begrænses EF-fartøjernes fangster af rødfisk til de kvoter, der er anført i bilaget.

Artikel 2

1. Medlemsstaterne meddeler Kommissionen en liste over fartøjer, der fører dens flag, som er registreret i Fællesskabet, og som har tilladelse til at fiske dybhavsrødfisk indtil den 20. januar 1999 og derefter enhver ændring, herunder tilføjelser til listen, senest 30 dage forud for begyndelsen af fartøjets fiskeri. Kun fartøjer på denne liste anses for at have tilladelse til at fiske dybhavsrødfisk.

2. Medlemsstaterne skal hver onsdag inden kl. 12 for den uge, der sluttede kl. 24 den foregående søndag, give Kommissionen meddelelse om både de mængder dybhavsrødfisk, deres fartøjer har fanget, og antallet af deres fartøjer, der har deltaget i dette fiskeri.

Artikel 3

Bestemmelserne i artikel 2 gælder tilsvarende for sild (Clupea harengus), der fanges i ICES-zone I og II (norsk forårsgydende sild - atlanto-skandinavisk sild).

Artikel 4

De i bilaget omhandlede fangstkvoter er ikke omfattet af betingelserne i artikel 2, 3 og 5, stk. 2, i forordning (EF) nr. 847/96.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 1998.

På Rådets vegne

W. MOLTERER

Formand

(1) EFT L 389 af 31.12.1992, s. 1. Forordningen er senest ændret ved forordning (EF) nr. 1181/98 (EFT L 164 af 9.6.1998, s. 1).

(2) EFT L 227 af 12.8.1981, s. 21.

(3) EFT L 261 af 20.10.1993, s. 1. Forordningen er senest ændret ved forordning (EF) nr. 2205/97 (EFT L 304 af 7.11.1997. s. 1).

(4) EFT L 115 af 9.5.1996, s. 3.

BILAG

>TABELPOSITION>